**1ο Γυμνάσιο Ελληνικού**

***"Ρήγας Φεραίος"***



**Δελτίο Τύπου**

**Δελτίο τύπου Erasmus + Αll in one hand**

**«Ενσωμάτωση μέσα από τον Χορό» Ελληνικό, 31 Μαΐου 2021 – 4 Ιουνίου 2021**

Στο πλαίσιο του διετούς ευρωπαϊκού προγράμματος (2018-2020) Erasmus**+** με τίτλο «All in One Hand» και σε συνεργασία με σχολεία-εταίρους από την Ιταλία, την Πολωνία, τη Ρουμανία, την Τουρκία και την Τσεχία, το 1ο Γυμνάσιο Ελληνικού «Ρήγας Φεραίος» συμμετείχε από 31 Μαΐου 2021 έως και 4 Ιουνίου 2021 στην υλοποίηση της 6ης και τελευταίας κινητικότητας με θέμα: «Ενσωμάτωση μέσα από τον Χορό», η οποία πραγματοποιήθηκε διαδικτυακά λόγω της τήρησης των μέτρων κατά της πανδημίας. Στην υλοποίηση του προγράμματος αυτής της εβδομάδας συμμετείχαν η Διευθύντρια του σχολείου, κα. Γερογιάννη Αικατερίνη, οι καθηγήτριες κα Αρσένου Ζωή και κα Καστανά Αναστασία και μαθήτριες από τις τρείς τάξεις του σχολείου.

Τη Δευτέρα 31 Μαΐου 2021 οι μαθήτριές μας παρακολούθησαν την παρουσίαση των παραδοσιακών χορών της Ρουμανίας ως χώρας υποδοχής, ανέβασαν σε εκπαιδευτικές ιστοσελίδες padlet φωτογραφίες από παραδοσιακές φορεσιές της χώρας μας και έφτιαξαν κολάζ από ζωγραφιές που ζωγράφισαν οι ίδιες αναφορικά με τις παραδοσιακές φορεσιές των υπόλοιπων χωρών.

Την Τρίτη 1 Ιουνίου 2021 οι μαθήτριές μας συμμετείχαν σε διαδικτυακά παιχνίδια γνώσεων σχετικά με τον Χορό, έδειξαν στα σχολεία-εταίρους την παρουσίαση σχετικά με τους παραδοσιακούς χορούς της χώρας μας που είχαν ετοιμάσει σε προγενέστερο χρόνο, παρακολούθησαν την αντίστοιχη παρουσίαση της Ιταλίας, διδάχθηκαν τους χορούς salsa και bachata και ευαισθητοποιήθηκαν σχετικά με τα άτομα με κινητική αναπηρία πραγματοποιώντας χορευτικές κινήσεις καθισμένες στις καρέκλες τους.

Την Τετάρτη 2 Ιουνίου 2021 οι μαθήτριές μας παρακολούθησαν τις παρουσιάσεις των παραδοσιακών χορών της Τσεχίας, της Πολωνίας και της Τουρκίας, ανέβασαν σε εκπαιδευτικές ιστοσελίδες padlet αναπαραστάσεις αγαπημένων τους διάσημων προσώπων, διασκέδασαν με τις αναπαραστάσεις από μαθητές των άλλων χωρών και επέλεξαν τις πιο αγαπημένες τους χορευτικές κινήσεις από τα είδη χορών που τους αρέσουν.

Την Πέμπτη 3 Ιουνίου 2021 οι μαθήτριές μας έπαιξαν το διαδικτυακό παιχνίδι kahoot quizzes, απαντώντας σε ερωτήσεις σχετικά με τις παρουσιάσεις των χωρών που είχαν πραγματοποιηθεί τις δύο προηγούμενες ημέρες και προσπάθησαν να μάθουν βήματα από τους παραδοσιακούς χορούς των υπόλοιπων χωρών.

Την Παρασκευή 4 Ιουνίου 2021 οι μαθήτριές μας παρακολούθησαν μια διαδικτυακή περιήγηση των ομορφότερων περιοχών της Ρουμανίας, παρουσίασαν πέντε ελληνικούς παραδοσιακούς χορούς και κατέγραψαν σε χαρτί τις σκέψεις και τα συναισθήματά τους αναφορικά με τη συμμετοχή τους στο πρόγραμμα.

Με την εβδομάδα της εικονικής κινητικότητας «Ενσωμάτωση μέσω του Χορού» ολοκληρώνεται με επιτυχία το πρόγραμμα Erasmus+ KA229 All In One Hand που ξεκίνησε τον Σεπτέμβριο 2018 και είχε βασικό στόχο την ευαισθητοποίηση και πληροφόρηση της σχολικής κοινότητας σε θέματα ένταξης ευάλωτων ομάδων, την επιμόρφωση εκπαιδευτικών καθώς και την παραγωγή σχετικού υλικού.